Vyhodnotenie medzirezortného pripomienkového konania

Koncepcia rozvoja potravinárskeho priemyslu 2014 - 2020 

Počet vznesených pripomienok, z toho zásadných	45  / 13 	

Subjekt	Pripomienka	Typ		Vyhodnotenie	
MDVaRR SR 	Odoslané bez pripomienok 
Odoslané bez pripomienok 	O 		-	
MF SR 	doložke vybraných vplyvov  
V doložke vybraných vplyvov sa uvádza, že koncepcia bude mať pozitívny vplyv na rozpočet verejnej správy. V rozpore s uvedeným v časti A.3. Poznámky sa uvádza, že celkovo sa počíta s finančným objemom preinvestovaných finančných prostriedkov vo výške 400 mil. eur s 50 % financovaním cez Program rozvoja vidieka 2014 – 2020 a predpokladá sa možnosť podpory cez operačné programy (OP Výskum a Inovácie). Zároveň je uvedené, že navrhované opatrenia a prioritné úlohy sú navrhnuté so strategickým úmyslom MPRV SR maximálne čerpať zdrojové prostriedky z fondov EÚ. V doložke vybraných vplyvov absentuje analýza vplyvov. 

V nadväznosti na vyššie uvedené žiadame prepracovať a doplniť doložku vybraných vplyvov v súlade s § 33 ods.1 zákona č. 523/2004 Z. z. o rozpočtových pravidlách verejnej správy, ako aj v zmysle schváleného Metodického pokynu a smernice na prípravu a predkladanie materiálov na rokovanie vlády. V doložke vybraných vplyvov v časti A.2. Vplyvy je potrebné označiť aj negatívny vplyv koncepcie na rozpočet verejnej správy a dopracovať analýzu vplyvov, v ktorej budú kvantifikované pozitívne aj negatívne vplyvy koncepcie podľa jednotlivých rokov, dotknutých kapitol, zdrojov (prostriedky EÚ, spolufinancovanie zo ŠR, prostriedky ŠR, iné zdroje) programov a ekonomickej klasifikácie. 
 	Z 	A	Doložka vybraných vplyvov bola dopracovaná a zaslaná na pripomienkovanie MF SR.	
MF SR 	doložke vybraných vplyvov a k vlastnému materiálu  
Vplyvy, ktoré budú uvedené v analýze vplyvov musia korešpondovať s celkovou finančnou náročnosťou súvisiacou s plnením jednotlivých opatrení, ktorá sa uvádza vo vlastnom materiáli, časti V.1 „Návrh prerozdelenia finančných prostriedkov“. V materiáli je potrebné uvádzať len tie opatrenia, ktoré sú rozpočtovo kryté a ktoré nebudú zakladať zvýšené nároky na rozpočet verejnej správy v jednotlivých rokoch. Zároveň žiadame, aby finančné prostriedky potrebné na realizáciu koncepcie boli zabezpečené v rámci schválených limitov výdavkov dotknutých kapitol na príslušný rozpočtový rok bez zvýšených požiadaviek na prostriedky štátneho rozpočtu.  	Z 	A	Doložka vybraných vplyvov bola dopracovaná a zaslaná na pripomienkovanie MF SR.	
MH SR 	K vlastnému materiálu 
V kapitole V. sa v úvodnej časti spomínajú kritériá, na základe ktorých bola navrhnutá alokácia pre jednotlivé odvetvia potravinárskeho priemyslu, medzi ktorými je aj „miera a čerpanie investícií v rámci PRV SR 2007 - 2013“ a „schopnosť čerpania finančných prostriedkov cez OP Výskum a Inovácie a miera finančnej náročnosti projektov (nad 2 mil. Eur)“. Z uvedeného nie je zrejmé, prečo sa v prípade PRV berú do úvahy výsledky ukončovaného obdobia 2007 – 2013 a v prípade OP VaI očakávaný vývoj v rámci rozbiehajúceho sa obdobia 2014 -2020. Zároveň nie je zrejmé, čo sa myslí pod „schopnosťou čerpania .... a mierou finančnej náročnosti projektov (nad 2 mil. EUR)“.  	O 	A	Spomínané kritérium bolo z materiálu odstránené.	
MH SR 	K vlastnému materiálu  
V kapitole VI. sa v opatreniach na str. 83 uvádza „v rámci PRV SR 2014-2020 a ďalších operačných programov vyčleniť na podporu investícií do potravinárskeho priemyslu minimálne 270 mil. EUR“. V kapitole V. sa uvádza, že z PRV sa predpokladajú zdroje vo výške PRV 200 mil. EUR. Vzhľadom na skutočnosť, že v materiáli je okrem PRV spomínaný z ostatných OP len OP VaI, je možné predpokladať, že zostávajúca suma by mala byť „vyčlenená“ z OP VaI. Z uvedeného nie je zrejmé, akým spôsobom má byť predkladaný návrh dosiahnutý. 	O 	A	Berieme na vedomie, uvedené návrhy predstavujú predpoklad aký objem finančných prostriedkov je potrebné investovať do jednotlivých odvetví v rámci predbežne schváleného rozpočtu programov. Podmienky budú upravené zmluvou o vzájomnej spolupráci v rámci čerpania finančných prostriedkov z OP VaI.	
MH SR 	K analýze vplyvov 
Vzhľadom na to, že v doložke vybraných vplyvov boli identifikované vplyvy na 4 oblasti (Vplyvy na rozpočet verejnej správy, Vplyvy na podnikateľské prostredie, Vplyvy na sociálnu oblasť a vplyvy na životné prostredie), žiadame predkladateľa o vypracovanie Analýzy vplyvov. 
Odôvodnenie: 
V Aktualizovanej jednotnej metodike na posudzovanie vybraných vplyvov sa uvádza: „Pred plánovaným predložením materiálu na medzirezortné pripomienkové konanie vypracuje predkladateľ doložku a v prípade existencie vplyvov aj analýzu vplyvov na relevantnú časť.“ (Bod A.1) 
 	Z 	A	Doložka vybraných vplyvov bola dopracovaná a zaslaná na pripomienkovanie dotknutým rezortom v zmysle metodického pokynu.	
MH SR 	K predkladacej správe 
V predkladacej správe sa v predposlednom odseku uvádza „Jednou z prekážok v rozvoji potravinárskeho priemyslu bol nástup obchodných systémov na územie Slovenska po vstupe do EÚ, ktorý bol nekontrolovaný a neregulovaný. Tiež sa výrazne podpísali na poklese podielu domácich potravín na domácom trhu, kedy slovenské potraviny vytlačili z pultov potraviny dovezené, často nižšej, resp. pochybnej kvality.“ 
Žiadame tieto vety odstrániť, prípadne preformulovať. 
Odôvodnenie: Zahraničné obchodné systémy prišli na Slovensko už pred vstupom SR do EÚ, napr. Kmart už začiatkom 90. rokov, jeho sieť prevzalo Tesco v roku 1996, je však pravda, že po vstupe do EÚ sa ich počet zvýšil. Takto formulované vety však pokladáme za tendenčné. Nie je jasné, akú reguláciu by autor požadoval, pretože tá zvyčajne býva proti podnikateľskému prostrediu. Tiež druhá veta vyznieva, akoby dovezené potraviny boli prevažne pochybnej kvality. Nezohľadňuje však rozšírenie sortimentu pre spotrebiteľa (dovoz nových potravín, ktoré na trhu neboli), príp. dovoz aj niektorých kvalitnejších potravín, ako boli z domácej produkcie. Tiež neberú do úvahy, že vďaka širokému sortimentu reťazcov môžu do jedného dodávať aj viacerí konkurenti, malý obchod by jeden typ výrobku nakúpil od jedného - dvoch dodávateľov a iných by odmietol.  	O 	A	Upravený text, sporná dikcia bola odstránená.	
MH SR 	K vlastnému materiálu  
Navrhujeme doplniť pozíciu Slovenska vo vzťahu k Spoločnej poľnohospodárskej politike EÚ a porovnať SR s okolitými krajinami (HDP, zamestnanosť, efektivitu, hospodársky výsledok, investície atď.). 
Odôvodnenie: 
Koncepcia vôbec nespomína pozíciu Slovenska v kontexte Spoločnej poľnohospodárskej politiky EÚ, osobitne z hľadiska platieb v porovnaní s okolitými krajinami (Rakúsko, Nemecko, Maďarsko , ČR a Poľsko). 
 	O 	N	Cieľom koncepcie nie je porovnávať aplikáciu SPP v SR a okolitých štátoch.	
MH SR 	K vlastnému materiálu  
V časti II.7 na str. 21 odporúčame upraviť citácie uvádzaných všeobecne záväzných právnych predpisov nasledovne: 
- „Zákon č. 152/1995 Z. z. o potravinách v znení neskorších predpisov a jeho vykonávacie predpisy, 
- Zákon č. 362/2012 Z. z. o neprimeraných podmienkach v obchodných vzťahoch, ktorých predmetom sú potraviny, 
- Nariadenie vlády Slovenskej republiky č. 359/2011 Z. z., ktorým sa ustanovujú požiadavky na niektoré potravinárske prevádzkarne a na malé množstvá, 
- Nariadenie vlády Slovenskej republiky č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam, 
- Vyhláška Ministerstva pôdohospodárstva a rozvoja vidieka Slovenskej republiky č. 163/2014 Z. z. o podmienkach používania dobrovoľného označovania poľnohospodárskych produktov a potravín na účely informovania spotrebiteľa.“ 
Odôvodnenie: 
Odstránenie formálnych a gramatických chýb v jednotlivých položkách. 
 	O 	A	Zapracované do textu.	
MH SR 	K vlastnému materiálu  
V časti III.2 Výroba vajec na str. 31 odporúčame v prvom odseku správne uviesť odkaz na údaje v Tabuľke III.2.5 miesto Tabuľky III.2.6 a číselné údaje zosúladiť s údajmi uvedenými v Tabuľke III.2.5. 
Odôvodnenie: 
Odstrániť chybnú interpretáciu údajov: NPPC-VÚEPP. 
 	O 	A	Zapracované do textu.	
MH SR 	K vlastnému materiálu všeobecne  
Štatistické údaje použité pri analytickom opise situácie v potravinárskom priemysle na Slovensku odporúčame doplniť o aktuálne informácie zohľadňujúce rok 2013 a na základe doplnených údajov aktualizovať text. 
Odôvodnenie: 
Aktuálnosť údajov výrazne pomáha vhodne formulovať závery, ciele a navrhované opatrenia. 
 	O 	N	V čase vypracovania a predloženia materiálu poskytovateľ nemal k dispozícii údaje z roku 2013.	
MH SR 	K predkladacej správe 
Odporúčame predkladateľovi doplniť Predkladaciu správu o informáciu týkajúcu sa vplyvov na vybrané oblasti (Vplyvy na rozpočet verejnej správy, Vplyvy na podnikateľské prostredie, Sociálne vplyvy, Vplyvy na životné prostredie a Vplyvy na informatizáciu spoločnosti) tak, ako sú uvedené v Doložke vybraných vplyvov. 
Zdôvodnenie: 
Smernica na prípravu a predkladanie materiálov na rokovanie vlády Slovenskej republiky ukladá povinnosť obsiahnuť v predkladacej správe „stručné zhrnutie očakávaného dopadu, najmä na štátny rozpočet“ (čl. 7). 
 	O 	A	Pripomienka zapracovaná do textu.	
MH SR 	K vlastnému materiálu všeobecne 
Za obsahom odporúčame zaradiť zoznam použitých skratiek. 
Odôvodnenie: Mnohé skratky sú v materiáli používané bez uvedenia ich významu, napr. PPA, NPPC-VÚEPP, ECVAM, PARERE, VDJ, ŠHR, čo znižuje prehľadnosť a vypovedaciu hodnotu materiálu. 

 	O 	A	Zoznam použitých skratiek bol vypracovaný a zaradený za obsah vo vlastnom materiáli.	
MH SR 	K vlastnému materiálu 
V celom materiáli navrhujeme nahradiť slovo „výdaj“ slovom „výdavok“. 	O 	A	Zapracované do textu.	
MH SR 	K vlastnému materiálu 
V kapitolách III. a V. materiálu sú v rámci návrhu opatrení k jednotlivým odvetviam potravinárskeho priemyslu, resp. návrhu prerozdelenia finančných prostriedkov (str. 28, 33, 42, 45, 49, 50, 55, 58, 62, 67, 70, 87 - 91) v tabuľkových prehľadoch uvádzané tzv. „investičné potreby“ a „zdroje“ z PRV a OP VaI. Z uvedeného nie je jasné, či je zámerom materiálu vyčleniť v rámci spomínaných programov identifikovanú alokáciu pre príslušné odvetvia. 	O 	A	Predmetné tabuľky nie sú záväzným návrhom, predstavujú predpoklad aký objem finančných prostriedkov investovať do jednotlivých odvetví v rámci predbežne schváleného rozpočtu programov. 
V kapitole III. bol za tabuľky s návrhmi prerozdelenia finančných prostriedkov v rámci každého odvetvia doplnený text „Skutočné rozdelenie finančných prostriedkov, vrátane intenzity pomoci, bude závisieť najmä od konečných verzií programov (PRV a OP VaI) schválených EK, legislatívnych podmienok pre poskytovanie štátnej pomoci ako aj kvality projektov predložených žiadateľmi“.
V kapitole V. dol doplnený text „Návrh rozdelenia finančných prostriedkov vychádza z potrieb jednotlivých odvetví potravinárskeho priemyslu s ohľadom na obmedzené zdroje v PRV a OP VaI. Skutočné rozdelenie finančných prostriedkov, vrátane intenzity pomoci, bude závisieť najmä od konečných verzií programov (PRV a OP VaI) schválených EK, legislatívnych podmienok pre poskytovanie štátnej pomoci ako aj kvality projektov predložených žiadateľmi z príslušných odvetví.“	
MH SR 	K vlastnému materiálu 
Určenie intenzity pomoci v príslušných častiach materiálu (str. 28, 33, 42, 45, 49, 50, 55, 58, 62, 67, 70, 87 - 91) evokuje podporu na úrovni 50%, čo je vzhľadom na obmedzenia vychádzajúce z aktuálne platnej regionálnej mapy pre investičnú pomoc plošne nerealizovateľné. 	Z 	A	Predmetné tabuľky nie sú záväzným návrhom, predstavujú predpoklad aký objem finančných prostriedkov investovať do jednotlivých odvetví v rámci predbežne schváleného rozpočtu programov.
Po stanovení presných pravidiel sa úroveň podpory v % líšiť.
Za tabuľky s návrhmi prerozdelenia finančných prostriedkov v rámci každého odvetvia doplnený text „Skutočné rozdelenie finančných prostriedkov, vrátane intenzity pomoci, bude závisieť najmä od konečných verzií programov (PRV a OP VaI) schválených EK, legislatívnych podmienok pre poskytovanie štátnej pomoci ako aj kvality projektov predložených žiadateľmi“.	
MH SR 	K vlastnému materiálu 
Vyčlenenie samostatných alokácií pre jednotlivé odvetvia, tak ako to vyplýva z príslušných častí materiálu v kapitolách III a V materiálu ( str. 28, 33, 42, 45, 49, 50, 55, 58, 62, 67, 70, 87 – 91), priamo odporuje všeobecnej podpore (zameranej na všetky odvetvia v súlade s príslušnou legislatívou) prostredníctvom OP VaI. Takéto vyčlenenie (vytvorenie schémy pre určité odvetvie) by si navyše vyžadovalo osobitnú notifikáciu schémy EK. 	Z 	A	Predmetné tabuľky nie sú záväzným návrhom, predstavujú predpoklad aký objem finančných prostriedkov investovať do jednotlivých odvetví, tak aby boli pokryté všetky odvetvia.	
MH SR 	K vlastnému materiálu 
Niektoré odvetvia (ako napríklad hydinársky priemysel) zahŕňajú v investičných opatreniach aktivity spadajúce do poľnohospodárskej prvovýroby, ktoré nie je možné v rámci OP VaI podporiť. 	Z 	ČA	Berieme na vedomie, je jasné že nie všetky opatrenia bude možné podporiť v rámci OP VaI. Predkladané projekty budú musieť spĺňať požiadavky a podmienky jednotlivých výziev v rámci programov.	
MH SR 	K vlastnému materiálu 
Odporúčame odstrániť duplicity v označovaní tabuliek (napr. na str. 49 sú dve tabuľky označené ako "III.6.7" a na str.64 dve tabuľky označené ako "III.10.2"). 	O 	A	Zapracované do textu.	
MH SR 	K vlastnému materiálu  
V kapitole IV koncepcia zadefinovala stratégiu rozvoja potravinárskeho priemyslu na roky 2014-2020 do nasledovných štyroch strategických oblastí 1. Rast efektívnosti a produktivity potravinárskeho priemyslu, 2. Zachovanie a rozvoj strategických kapacít potravinárskeho priemyslu, 3. Posilnenie potravinárskeho priemyslu na domácom trhu a rast jeho exportnej výkonnosti, 4. Zvýšenie významu potravinárskeho priemyslu v zamestnanosti a rozvoji vidieka a 5. Priority podpory potravinárskych odvetví pre tri skupiny výrobných odborov z hľadiska národohospodárskeho významu a zabezpečenia potravinovej sebestačnosti, pre ktoré sú stanovené ciele a opatrenia. 
Ciele neuvádzajú indikátory, na základe ktorých bude možné priebežne vyhodnocovať plnenie koncepcie a opatrenia sú neadresné a všeobecné. Odporúčame rozpracovať a doplniť. 
 	O 	N	Za hlavné  indikátory, na základe ktorých bude možné priebežne vyhodnocovať plnenie koncepcie považujeme zvyšovanie sebestačnosti a pokrytie spotreby potravín domácou výrobou a tiež počet schválených projektov v rámci programovacieho obdobia 2014-2020 a zvyšovanie produkcie potravín v SR. Nevidíme nutnosť rozpracovať a doplniť uvedenú kapitolu.	
MH SR 	K návrhu uznesenia vlády 
Návrh uznesenia nie je spracovaný v súlade s čl. 6 smernice na prípravu a predkladanie materiálov na rokovanie vlády Slovenskej republiky a súvisiacim metodickým pokynom. Chýba spracovanie textovej časti A a B návrhu uznesenia. Nakoľko ukladané úlohy musia byť reálne splniteľné, predpokladáme, že finalizácia uznesenia a adresovanie spoluzodpovednosti za plnenie Koncepcie rozvoja potravinárskeho priemyslu na roky 2014 – 2020 na ministra hospodárstva SR bude predmetom ďalších rokovaní. 
 	Z 	A	Uznesenie bolo upravené.	
MK SR 	Odoslané bez pripomienok 
Odoslané bez pripomienok 	O 		-	
MO SR 	Odoslané bez pripomienok 
Odoslané bez pripomienok 	O 		-	
MPSVR SR 	K doložke vybraných vplyvov: 
Keďže v bode A.2 je vyznačený pozitívny sociálny vplyv návrhu, je potrebné priložiť analýzu sociálnych vplyvov podľa prílohy č. 4 Aktualizovanej jednotnej metodiky na posudzovanie vybraných vplyvov so zameraním sa na vplyvy na zamestnanosť v časti 4.4. Odporúčame pri tom vychádzať z kapitoly V.2 Vplyv na zamestnanosť a zvyšovanie pridanej hodnoty. 	O 	A	Doložka vybraných vplyvov bola dopracovaná. 	
MS SR 	Odoslané bez pripomienok 
Odoslané bez pripomienok 	O 		-	
MŠVVaŠ SR 	vlastnému materiálu 
Odporúčame z celého materiálu odstrániť značné množstvo prieklepov, gramatických a štylistických chýb. 	O 	A	Zapracované do textu.	
MŠVVaŠ SR 	vlastnému materiálu, návrh uznesenia 
Deklarovaná a požadovaná podpora výskumu a vývoja v potravinárstve nie je riešená žiadnym opatrením podporeným reálnymi finančnými prostriedkami, resp. táto podpora je zamenená za podporu modernizácií podnikov, ktoré majú zväčša za cieľ inovovať výrobu - a je teda aj čo sa týka OP VaI v gescii ministra hospodárstva. Žiadame nezamieňať podporu výskumu a vývoja za podporu inovácií a buďdeklarovanú podporu výskumu a vývoja podporiť finančne zabezpečenými opatreniami alebo ju nedeklarovať. Ministerstvo školstva, vedy, výskumu a športu ako gestor vedy a techniky sa nestotožňuje s takto nastavenou podporou výskumu a vývoja. 

Odôvodnenie: Návrh uznesenia vlády SR v bode C. 2. ukladá ministrovi pôdohospodárstva a rozvoja vidieka a ministrovi hospodárstva uzatvoriť zmluvu o vzájomnej spolupráci v rámci čerpania finančných prostriedkov z Operačného programu Výskum a Inovácie pre programové obdobie 2014 – 2020 - termín do 31.12.2014, v bode C. 3. ukladá ministrovi pôdohospodárstva a rozvoja vidieka a ministrovi hospodárstva vytvoriť podmienky pre využitie čerpania finančných prostriedkov z fondov EÚ v rokoch 2014 – 2020 na modernizáciu a zvyšovanie konkurencieschopnosti potravinárskeho priemyslu s termínom do 31.12.2020. Proti uvedenému nenamietame. Na druhej strane - za OP VaI je zodpovedné aj MŠVVaŠ SR, takže namieste je otázka, či by sa uvedené úlohy nemali týkať aj ministra školstva, vedy, výskumu a športu, najmä ak sa v samotnom materiáli hovorí, že "potravinársky priemysel nemá prepojenie na výsledky vedy a výskumu, čo tiež negatívne ovplyvňuje jeho inovačné schopnosti a posun ku kvalitatívne novým a funkčným potravinám", o "nedostatočných výdajoch na výskum a vývoj a jeho nedostatočnej prepojenosti na potravinársky priemysel" (str. 94), pritom celá časť II.8. materiálu sa venuje vede a výskumu - jej širokospektrálnemu zapojeniu sa rôznych odborných inštitúcií, škôl a ústavov vrátane Národného poľnohospodárskeho a potravinárskeho centra so sídlom v Lužiankach, do ktorého boli začlenené aj Výskumný ústav potravinárstva a Výskumný ústav ekonomiky poľnohospodárstva a potravinárstva. Pri návrhu prerodelenia finančných prostriedkov (časť V.1) sa pre jednotlivé odvetvia potravinárskeho priemyslu navrhuje alokácia na základe týchto kritérií: 
- podiel jednotlivých odborov na výrobe potravinárskeho priemyslu a ich konkurencieschopnosť 
- dôležitosť postavenia v zabezpečení výživy 
- úroveň potravinovej bezpečnosti 
- stabilita odvetvia 
- miera a čerpanie investícií v rámci PRV SR 2007-2013 
- schopnosť čerpania finančných prostriedkov cez OP Výskum a Inovácie a miera finančnej náročnosti projektov (nad 2 mil. Eur) 
- požiadavky jednotlivých sektorov na výšku investícii. 
Preto je namieste otázka, prečo sú zdroje v rámci Programu rozvoja vidieka a z OP VaI naplánované na investície do modernizácií, najviac ak do technologických a výrobkových inovácií a vôbec nie na výskum a vývoj (tabuľky str. 87-91). "Rast efektívnosti a produktivity potravinárskeho priemyslu" (str.82) je v cieli "zvýšenie a zlepšenie transferu poznatkov vedy a výskumu do praxe" deklaratívne podporený opatrením "podpora potravinárskeho výskumu", v cieľoch a opatreniach pre "zachovanie a rozvoj strategických kapacít potravinárskeho priemyslu" a pre "zvýšenie významu potravinárskeho priemyslu v zamestnanosti a rozvoji vidieka" sa výskum a vývoj vôbec nespomínajú, pri "posilnení potravinárskeho priemyslu na domácom trhu a rastu jeho exportnej výkonnosti" je uvedený cieľ "zlepšenie transferu výsledkov vedy a výskumu do potravinárstva", ale v opatreniach sú veda a výskum nahradené "investičné podpory orientované na výrobkové inovácie", čo nezodpovedá šírke záberu výskumu a vývoja a ani všetkým druhom inovácií, ktoré môžu byť na výsledky výskumu naviazané. 	Z 	A	Uznesenie vlády bolo dopracované v zmysle pripomienky.
Do textu v kapitole II.8 Veda a výskum v potravinárskom priemysle bol vložený odsek v znení: „Podpora vedy, výskumu a inovácii je v rámci SR stanovená a ošetrená vo vládou schválenom materiáli „Poznatkami k prosperite - Stratégia výskumu a inovácií pre inteligentnú špecializáciu Slovenskej republiky“ (uznesenie vlády SR č. č. 665/2013 z 13. novembra 2013). Podpora zvýšenia a zlepšenia transferu poznatkov do potravinárskej praxe by mala byť realizovaná v spolupráci s Ministerstvom školstva, vedy, výskumu a športu SR s prihliadnutím na dostupné zdroje Operačného programu Výskum a inovácie, Agentúry na podporu výskumu a vývoja a tiež európskeho programu Horizont 2020.
Potravinársky výskum a inovácie musia zabezpečiť konkurencieschopnosť európskeho potravinárstva a udržateľnosti výroby a zásobovania potravinami so zameraním na celý potravinový reťazec a súvisiace služby. Výskum by sa mal venovať požiadavke spotrebiteľov na bezpečné, zdravé a dostupné potraviny, čo je súčasne aj záujem štátu. Vzhľadom na rozsah a otvorenosť Európskeho trhu s potravinami je nevyhnutné rozvíjať rýchle metódy kontroly a kvality a bezpečnosti potravín, ich falšovanie a autentičnosť. Vzhľadom na potrebu zabezpečiť dostatok potravín je potrebné riešiť systémy ich uchovávania a predĺženie ich trvanlivosti. 
Tento prístup, vrátane výskumu správania sa spotrebiteľov, by mal prispieť k zníženiu počtu ochorení súvisiacich s potravinami a so stravovaním prostredníctvom podpory udržateľného stravovania a výchovy spotrebiteľov.“
V rámci celej kapitoly III. bola do opatrení B. všetkých odvetví doplnená odrážka v znení:
„podpora zvýšenia a zlepšenia transferu poznatkov vedy a výskumu do praxe.“	
MV SR 	Odoslané bez pripomienok 
Odoslané bez pripomienok 	O 		-	
MZVaEZ SR 	Odoslané bez pripomienok 
Odoslané bez pripomienok 	O 		-	
MŽP SR 	K doložke vplyvov 
V tabuľke v časti A.2 doložky vplyvov je uvádzaný pozitívny vplyv na životné prostredie. 
V časti A.3 tento pozitívny vplyv nie je bližšie špecifikovaný, naopak je uvádzané, že Koncepcia nepredpokladá negatívny vplyv. Na základe uvedeného odporúčame doplniť vplyvy na životné prostredie (energetická efektívnosť, nové technológie znižujúce vplyv na ŽP, ako aj lepšie nakladanie s odpadmi a pod.) alebo prehodnotiť vplyvy na životné prostredie v tabuľke v časti A.2.  	O 	A	Doložka vybraných vplyvov bola dopracovaná a zaslaná na pripomienkovanie dotknutým rezortom v zmysle metodického pokynu	
MŽP SR 	 
Žiadame uviesť, či je „Koncepcia rozvoja potravinárskeho priemyslu 2014 - 2020“ predkladaná ako strategický dokument podľa zákona č. 24/2006 Z. z. o posudzovaní vplyvov na životné prostredie. 

Odôvodnenie: 
Podľa § 1 ods. 1 písm. a) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov“) upravuje tento zákon postup odborného a verejného posudzovania predpokladaných vplyvov strategických dokumentov na životné prostredie počas ich prípravy a pred ich schválením. 

Podľa § 3 písm. c) zákona o posudzovaní vplyvov je strategickým dokumentom návrh politiky, rozvojovej koncepcie, plánu a programu vrátane strategických dokumentov, spolufinancovaných Európskou úniou, ako aj ich zmeny, ktoré sú predmetom prípravy a schvaľovania na štátnej, regionálnej alebo miestnej úrovni, alebo ktoré sú pripravované na schválenie prostredníctvom parlamentného alebo vládneho postupu, a ktoré vyžadujú predpisy, ktoré by mohli mať vplyv na životné prostredie vrátane vplyvu na chránené územia chránené podľa osobitných predpisov okrem materiálov legislatívnej povahy. 
V prípade, že je „Koncepcia rozvoja potravinárskeho priemyslu 2014 - 2020“ materiál, ktorého vypracovanie si vyžadujú predpisy (legislatívne, regulatívne alebo správne), a ktorý sa zároveň schvaľuje, spĺňa definíciu strategického dokumentu podľa § 3 písm. c) zákona o posudzovaní vplyvov. 

Podľa § 4 ods. 1 zákona o posudzovaní vplyvov je predmetom posudzovania vplyvov strategický dokument pripravovaný pre oblasť poľnohospodárstva lesníctva, rybárstva, priemyslu, energetiky, dopravy, odpadového hospodárstva, vodného hospodárstva, telekomunikácií, cestovného ruchu, územného plánovania alebo využívania územia, regionálneho rozvoja a životného prostredia, ako aj strategický dokument spolufinancovaný Európskou úniou, ktoré majú pravdepodobne významný vplyv na životné prostredie a zároveň vytvárajú rámec na schválenie niektorej z navrhovaných činností uvedených v prílohe č. 8 zákona o posudzovaní vplyvov okrem strategických dokumentov, ktoré určujú využívanie malých území na miestnej úrovni. 

Na základe uvedeného, ak predložený materiál „Koncepcia rozvoja potravinárskeho priemyslu 2014 - 2020“ spĺňa definíciu strategického dokumentu podľa § 3 písm. c) zákona o posudzovaní vplyvov a je pripravovaný pre niektorú z oblastí uvedených v § 4 ods. 1 zákona o posudzovaní, resp. ide o strategický dokument spolufinancovaný Európskou úniou a zároveň vytvára rámec na schválenie niektorej z navrhovaných činností uvedených v prílohe č. 8 zákona o posudzovaní vplyvov, je predmetom posudzovania vplyvov podľa zákona o posudzovaní vplyvov. 

Upozornenie: 
Podľa § 15 ods. 2 zákona o posudzovaní vplyvov nemôže schvaľujúci orgán bez záverečného stanoviska z posúdenia strategického dokumentu podľa § 12 zákona o posudzovaní vplyvov alebo bez doložky vplyvov na životné prostredie podľa § 17 ods. 14 zákona o posudzovaní vplyvov schváliť strategický dokument, ktorý je predmetom posudzovania. 
 	O 		Vzhľadom na to, že predkladaný materiál, je dokumentom, ktorého vypracovanie nie je vyžadované predpismi (na národnej a ani na medzinárodnej úrovni), nespĺňa definíciu strategického dokumentu podľa § 3 písm. c) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov	
MŽP SR 	K vlastnému materiálu 
V materiáli navrhujeme vhodne doplniť, že cieľom potravinovej politiky do roku 2020 je „výroba kvalitných a bezpečných potravín pri súčasnom rešpektovaní požiadaviek ochrany životného prostredia a zachovaní princípov udržateľného rozvoja“, a tiež, že dosiahnutie potravinovej sebestačnosti musí ísť ruka v ruke s elimináciou negatívnych vplyvov na životné prostredie. 

 	O 	A	Text v úvode bol upravený v zmysle pripomienky a tiež v kapitole IV. bod 1. bol doplnený cieľ v zmení: „výroba kvalitných a bezpečných potravín pri súčasnom rešpektovaní požiadaviek ochrany životného prostredia a zachovaní princípov udržateľného rozvoja“ 	
NBÚ 	Odoslané bez pripomienok 
Odoslané bez pripomienok 	O 		-	
PKS 	tabuľka IV.8.3 
PKS žiada v návrhu rozdelenia finančných prostriedkov na obdobie 2014 - 2020 pre cukrovarnícky priemysel zvýšiť počet výziev. V rokoch 2016 a 2017 žiadame minimálne 3 výzvy a s rozdelením v priebehu celého obdobia, nie len v poslednom štvrťroku. 
Odôvodnenie: 
Realizácia vyčleneného objemu finančných prostriedkov v rámci jednej výzvy bude veľmi komplikovaná, ak vôbec realizovateľná. 
 	Z 	N	Počet výziev bol upravený vzhľadom na podmienky a možnosti realizácie vyhlasovania jednotlivých výziev. Vypísanie výziev si vyžaduje jednotný nediskriminačný prístup a preto nie je možné vypísanie viacerých výziev pre určité vybrané odvetvia.	
PMÚ SR 	Strana č. 7 materiálu v sekcii II.2.1 Domáci trh a obchod, posledný odsek 
Vzhľadom na špecifickosť pojmu v rámci oblasti ochrany hospodárskej súťaže odporúčame vo vete „Na nedostatočnom spájaní sa účastníkov trhu pri obhajovaní svojich záujmov hrá rozhodujúcu úlohu ich vzájomná nedôvera, nepomer medzi malými a veľkými podnikateľmi, ktorí pri partnerskom vzťahu využívajú svoju dominanciu.“ nahradiť slovo „dominanciu“ slovným spojením „významnú trhovú silu/pozíciu“. 

 	O 	A	Pripomienka zapracovaná do textu.	
PMÚ SR 	Strana č. 8 materiálu v sekcii II.2.1 Domáci trh a obchod, druhý odsek 
Vzhľadom na špecifickosť pojmov v rámci oblasti ochrany hospodárskej súťaže odporúčame vo vete „Potravinársky priemysel je nútený spolupracovať s obchodnými reťazcami, ktoré majú na Slovensku dominantné ekonomické postavenie.“ nahradiť slovné spojenie „dominantné ekonomické postavenie“ slovným spojením „významnú trhovú pozíciu/silu“. 	O 	A	Pripomienka zapracovaná do textu.	
PMÚ SR 	Strana č. 82 materiálu v sekcii I. Koncepcia rozvoja potravinárskeho priemyslu na roky 2014-2020, časti 1. Rast efektívnosti a produktivity potravinárskeho priemyslu, opatrenia 
V rámci opatrenia „podpora majetkového prepojenia potravinárskeho priemyslu s prvovýrobou“ upozorňujeme, že pri aplikácii takýchto opatrení v praxi je potrebné dbať na dodržiavanie pravidiel hospodárskej súťaže. Prílišná koncentrácia trhu môže viesť k negatívnym dopadom na súťaž a spotrebiteľa. Prípadné zvýšenie cien pre konečného spotrebiteľa spôsobené vyššou mierou koncentrácie subjektov na príslušnom trhu by malo byť kompenzované preukázateľnými zmenami v kvalite výrobkov, zefektívňovaním výroby či zvýšenou mierou inovácií. 

V rámci opatrenia „zvýšenie účinnosti ochrany pred deformáciami trhu v rámci vertikály, zvlášť ochrany dodávateľov potravín pred neprimeranými podmienkami obchodných systémov“ upozorňujeme, že pri aplikácii takýchto opatrení v praxi je potrebné dbať na to, aby prijaté opatrenia neboli diskriminačné. Podmienky podnikania v danej oblasti je potrebné nastaviť tak, aby nezvýhodňovali plošne len jednu skupinu podnikateľov oproti iným skupinám podnikateľov; umelá podpora určitej skupiny podnikateľov a diskriminačne nastavené podmienky môžu viesť k ďalším deformáciám na trhu a v konečnom dôsledku k negatívnemu dopadu na súťaž a na konečného spotrebiteľa. 
 	O 	A	Pripomienka zapracovaná do textu. Uvedené opatrenie bolo doplnené textom „s prihliadnutím na dodržiavanie pravidiel hospodárskej súťaže“	
PMÚ SR 	Strana č. 83 materiálu v sekcii I. Koncepcia rozvoja potravinárskeho priemyslu na roky 2014-2020, v časti 3. Posilnenie potravinárskeho priemyslu na domácom trhu a rast jeho exportnej výkonnosti 
V rámci cieľa „posilnenie odbytu domácej produkcie na domácom trhu vytváraním spoločných odbytových združení, resp. odbytových partnerstiev“ ako aj v rámci opatrenia „podpora pre vybudovanie nových alternatívnych odbytových ciest potravinárskej produkcie, v rámci horizontálnej, či vertikálnej spolupráce“ (podobné znenie opatrení sa nachádza vo viacerých častiach materiálu) upozorňujeme, že pri aplikácii príslušných opatrení v praxi je potrebné dbať na dodržiavanie pravidiel hospodárskej súťaže. Niektoré z prípadných dohôd (napr. dohody o cenách alebo dohody o objeme predaja medzi členmi novovzniknutých združení, či dohody o územnom delení predaja produktov) môžu viesť k neprimeranému zvýšeniu cien pre konečného spotrebiteľa a k negatívnemu vplyvu na súťaž ako takú, a môžu tak byť považované za dohody obmedzujúce súťaž podľa zákona č. 136/2001 Z.z. o ochrane hospodárskej súťaže, resp. v prípade vplyvu na obchod medzi členskými štátmi aj podľa čl. 101 Zmluvy o fungovaní Európskej únie. Prípadné zvýšenie cien pre konečného spotrebiteľa vyplývajúce z možných dohôd uzavretých v rámci združení by malo byť kompenzované preukázateľnými zmenami v kvalite výrobkov, zefektívňovaní výroby či zvýšením miery inovácií v príslušnej oblasti. 	O 	A	Pripomienka zapracovaná do textu. Uvedené opatrenie bolo doplnené textom „s prihliadnutím na dodržiavanie pravidiel hospodárskej súťaže“	
PMÚ SR 	Strana č. 87 materiálu v sekcii V.1 Návrh prerozdelenia finančných prostriedkov, Tabuľka V.1, Skupina I. Mliekarenský priemysel, Mäsopriemysel 
V rámci investičných opatrení v oblasti mliekarenského priemyslu v znení „z hľadiska udržania a rozvoja konkurencieschopnosti je nevyhnutné posilniť a modernizovať prednostne tie spracovateľské prevádzky, ktoré spracovávajú rozhodujúce množstvá vyrobeného mlieka a potenciálne sú schopné spracovať každú zvýšenú výrobu surového kravského mlieka“ a mäsopriemyslu v znení „z hľadiska udržania a rozvoja konkurencieschopnosti je nevyhnutné posilniť a modernizovať prednostne tie spracovateľské prevádzky, ktoré spracovávajú rozhodujúce množstvá vyrobeného mäsa a mäsových výrobkov a potenciálne sú schopné spracovať každú zvýšenú produkciu jatočných zvierat“ upozorňujeme, že pri aplikácii uvedených opatrení v praxi môže dochádzať k významnej podpore jednej skupiny podnikateľov na úkor inej skupiny podnikateľov. V dôsledku toho by mohla byť posilnená trhová pozícia už silných hráčov a oslabená trhová pozícia slabších hráčov na trhu. Zrejme nemožno očakávať, že takéto opatrenie by v konečnom dôsledku prispelo k zlepšeniu možností výberu pre koncového spotrebiteľa (k tomu by podľa názoru úradu zrejme, naopak, prispela skôr podpora menších hráčov na trhu). Podpora určitej skupiny podnikateľov môže teda viesť k ďalším deformáciám na dotknutých trhoch, negatívne ovplyvniť súťaž a konečných spotrebiteľov z hľadiska ceny, kvality ale aj možností výberu produktov. Z hľadiska variability tovarov a inovácií či stability trhu je podľa názoru úradu nevyhnutné, pri splnení nastavených kritérií, podporovať primerane všetky kategórie podnikov pôsobiacich v príslušnej potravinárskej oblasti. 	O 	ČA	Pripomienka zapracovaná do textu. Slová „prednostne“ boli z textu vypustené.	
SPPK 	k vlastnému materiálu, časť I. Úvod 
Pripomienka ku Koncepcii rozvoja potravinárstva k časti I. Úvod, k pôvodnému textu na strane 3: 
„Napriek pretrvávajúcim problémom s odbytom domácej produkcie na domácom trhu sa otvárajú nové možnosti spolupráce s obchodnými reťazcami, ktoré si aj vďaka aktívnej politike štátu uvedomujú nevyhnutnosť zvýšenia podielu domácich tradičných a čerstvých potravín, ktorých sa slovenskí spotrebitelia čoraz viac domáhajú. K postupnému obratu postojov slovenského spotrebiteľa prispeli nepochybne aj potravinové škandály v Európe, ktoré ukázali slabé miesta v európskej politike bezpečnosti a kvality potravín a ktoré zvýšili popularitu slovenských potravín, aj vďaka tomu, že ochrana spotrebiteľa a garancia bezpečnosti potravín patrila na Slovensku vždy k prioritám štátu.“ 

Pripomienka: 
Požadujeme uviesť konkrétne o aké nové možnosti spolupráce ide. Pokiaľ to z textu nebude zrejmé, požadujeme túto časť vypustiť. 

Odôvodnenie: Nepociťujeme ani nepoznáme konkrétne kroky obchodných reťazcov k spolupráci pri zvyšovaní podielu domácich výrobkov na domcom trhu. Ak spomenieme len porovnanie prieskumov zastúpenia slovenských výrobkov na domácom trhu, je tu každoročné zníženie - v porovnaní rokov 2013 a 2014 ide o 0,6 % bodu. Celkový podiel domácich potravín v roku 2014 podľa vykonaných prieskumov dosiahol hodnotu 43 %. 
 	Z 	N	Cieľom tejto koncepcie nie je analýza a spolupráce s obchodným reťazcami, tým by sa mal zaoberať materiál týkajúci sa obchodu a odbytu.	
SPPK 	k vlastnému materiálu, časť II.2.2.2. Komoditná štruktúra obchodu s poľnohospodárskymi a potravinárskymi výrobkami 
Pripomienka k časti II.2.2.2. Komoditná štruktúra obchodu s poľnohospodárskymi a potravinárskymi výrobkami, k pôvodnému textu na strane 11: 
„Vo vývozoch prevládajú výrobky kapitoly Colného sadzobníka 17 – cukor a cukroviny, konkrétne repný cukor, kapitoly 12 – olejnaté semená a plody; slama, krmivá, konkrétne semená repky kapitoly 15 – živočíšne a rastlinné tuky a oleje, konkrétne slnečnicový olej a kapitoly 10 – obilniny, konkrétne pšenica a kukurica.“ 

Pripomienka: 
Požadujeme doplniť informáciu, že ide vo veľkej miere o podvodné vývozy (podvody na DPH), ktoré znižujú výpovednú hodnotu štatistík. Zároveň požadujeme doplniť informáciu o činnosti štátnych orgánov pri odhaľovaní podvodov s DPH v potravinárskych komoditách. 
 	Z 	A	Pripomienky zapracovaná do textu. Text bol doplnení informáciou v znení“ „V prípade cukru, olejnatých semien a živočíšnych a rastlinných tukov a olejnín môžu byť reálne údaje nižšie, vzhľadom na realizáciu podvodných obchodov, ktoré sú v súčasnosti predmetom prešetrovania orgánov finančnej správy.“	
SPPK 	K vlastnému materiálu, tabuľka V.1  
V tabuľke V.1 navrhujeme zvýšiť celkové investičné potreby Hydinárskeho priemyslu z 65 miliónov EUR na pôvodných 70 miliónov EUR a v časti Investičné potreby z PRV SR z 55 miliónov EUR na 60 miliónov EUR. Tieto prostriedky navrhujeme znížiť u mäsopriemyslu o nami požadovaných 5 miliónov EUR. 

Zdôvodnenie: 
Pred desiatimi rokmi boli hydinové mäsové výrobky doménou spracovateľov hydiny, ktorí majú k dispozícii kvalitnú surovinu a najmä vedia posúdiť jej kvalitatívne parametre. Dnes je už ale situácia diametrálne odlišná. Dnes už viac ako 50 % hydinových mäsových výrobkov na pultoch obchodných reťazcov ponúkajú spracovatelia červeného mäsa, ktorí nemajú vlastnú hydinovú surovinu, nemajú skúsenosti so spracovaním hydinového mäsa, a preto ani nevedia posúdiť kvalitu nimi používanej hydinovej suroviny. 
Pokiaľ spracovatelia hydiny používajú do svojich hydinových mäsových výrobkov iba tú najkvalitnejšiu surovinu vo forme tzv. Baadrového hydinového mäsa (nie je to klasické hydinové mechanicky separované mäso), ktoré je podobné mletému mäsu a neobsahuje žiadne kosti, ale súčasná legislatíva EÚ nám toto označenie na obaloch výrobkov neumožňuje, spracovatelia červeného mäsa používajú do hydinových mäsových výrobkov najlacnejšie nakupované hydinové mechanicky separované mäso prevažne zo zahraničia, ktoré obsahuje vysoký podiel kostných častíc a je nízkej kvality. 
Preto spracovatelia hydiny potrebujú zvýšený objem investícií na výrobu hydinových mäsových výrobkov, lebo si kvalitnú surovinu aj sami vyrábajú a spracovatelia červeného mäsa menej kvalitnú surovinu iba nakupujú, preto nie sú potrebné investície na ich strane. 
 	Z 	N	SPPK netrvá na pripomienke.	
SPPK 	K vlastnému materiálu, tabuľka IV.8.3. na strane 58 
Žiadame navýšenie počtu výziev v tabuľke IV.8.3. "Návrh rozdelenia finančných prostriedkov na obdobie 2014-2020" na strane 58 minimálne na 3 v roku 2015 a tiež minimálne 3 v rokoch 2016 -2017. Realizácia takéhoto objemu investícií v rámci jednej výzvy by bola prinajmenšom značne komplikovaná ak nie nemožná . 

Zároveň nám nie je jasné, prečo je výzva obmedzená v rokoch 2016/17 na 4. Kvartál. 
 	Z 	N	Počet výziev bol upravený vzhľadom na podmienky a možnosti realizácie vyhlasovania jednotlivých výziev. Vypísanie výziev si vyžaduje jednotný nediskriminačný prístup a preto nie je možné vypísanie viacerých výziev pre určité vybrané odvetvia.	
ŠÚ SR 	Materiál 
K časti II.2.2. Zahraničný obchod s poľnohospodárskymi a potravinárskymi výrobkami – v Tabuľke II.2.4. odporúčame vypustiť pri r. 2012 odkaz 1 vrátane poznámky k tomuto odkazu. Všetky údaje v predmetnej tabuľke aj za predchádzajúce roky sú definitívne, t.j. poznámka k odkazu 1 iba pri r.2012 je nadbytočná, resp. môže vyvolať nejasnosti v prípade údajov uvedených za predchádzajúce roky. 	O 	A	Pripomienky zapracovaná do textu.	
Verejnosť 	Koncepcii rozvoja potravinárskeho priemyslu 2014 - 2020 časť III.8 - Cukrovarnícky priemysel 
Dobrý deň prajem, 

Ku koncepcii máme nasledujúcu zásadnú pripomienku za Slovenský cukrovarnícky spolok – 

- Žiadame navýšenie počtu výziev v tabuľke IV.8.3. „Návrh rozdelenia finančných prostriedkov na obdobie 2014-2020“ minimálne na 3 v roku 2015 a tiež minimálne 3 v rokoch 2016 -2017. Realizácia takéhoto objemu investícií v rámci jednej výzvy by bola prinajmenšom značne komplikovaná ak nie nemožná . 
- Zároveň nám nie je jasné, prečo je výzva obmedzená v rokoch 2016/17 na 4. Kvartál ? 

S pozdravom, 
********************** 
Ing. Radovan Roba 
výkonný riaditeľ 
Slovenský cukrovarnícky spolok 
Záhradnícka 21 
811 07 Bratislava 

Tel.: +421 2 555 698 30 
E-mail: radovan.roba@scs-sugar.sk  	O 	N	Počet výziev bol upravený vzhľadom na podmienky a možnosti realizácie vyhlasovania jednotlivých výziev. Vypísanie výziev si vyžaduje jednotný nediskriminačný prístup a preto nie je možné vypísanie viacerých výziev pre určité vybrané odvetvia.	

Vysvetlivky  k použitým skratkám v tabuľke:	
O – obyčajná	
Z – zásadná